Okresná prokuratúra Poprad 
Štefánikova 11, 058 01 Poprad 1 	

Sp. zn. : 1 Pv 345/13/7706	Poprad, 18.9.2013
EEČ : 2-57-150-2013

U Z N E S E N I E

Trestná vec:	obvinený XXXXX 
Prečin:	Skrátenie dane a poistného podľa § 276 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Poprad
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: Kežmarok
	rodné priezvisko: XXXXX
	trvalé bydlisko: XXXXX
ako zodpovedná osoba daňového subjektu, podnikajúceho pod obchodným menom XXXXX, s miestom podnikania XXXXX, XXXXX, IČO: XXXXX, podal za zdaňovacie obdobie roku 2010 dňa 28.6.2011 na Daňovom úrade XXXXX daňové priznanie k dani z príjmov fyzických osôb, v ktorom nepriznal zdaniteľné príjmy vo výške 7.926,43 eur od spoločnosti XXXXX, a to z faktúry č. 10/2010 zo dňa 18.10.2010 znejúcej na sumu 2.374,60 eur a z faktúry č. 11/2010 zo dňa 18.10.2010 znejúcej na sumu 5.551,83 eur, čím skrátil daňovú povinnosť na dani z príjmov fyzických osôb za zdaňovacie obdobie roku 2010 vo výške 1.111,82 eur 

pretože zanikla trestnosť činu, lebo splatná daň a jej príslušenstvo boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

Odôvodnenie:
Uznesením vyšetrovateľa Okresného riaditeľstva Policajného zboru v XXXXX, Odboru kriminálnej polície sp. zn. XXXXX zo dňa 2.5.2013 bolo v zmysle § 199 ods. 1 Trestného poriadku začaté trestné stíhanie a zároveň bolo v zmysle § 206 ods. 1 Trestného zákona vznesené obvinenie XXXXX pre prečin skrátenia dane a poistného podľa § 276 ods. 1 Trestného zákona, na tom skutkovom základe, ako je to uvedené vo výrokovej časti rozhodnutia.

V priebehu vykonaného vyšetrovania bol vypočutý obvinený, zástupca poškodenej strany Daňového úradu Prešov, svedok XXXXX, svedok XXXXX a do spisu boli zabezpečené listinné dôkazy preukazujúce daňový nedoplatok, ktoré predložil Daňový úrad Prešov, oznámenie Daňového úradu o úhrade daňového nedoplatku, fotokópie príkazov na úhradu a poštového poukazu na úhradu dane.

Obvinený vo svojej výpovedi zo dňa 25.5.2013 po zákonnom poučení uviedol, že skutočnosti uvedené v uznesení o vznesení obvinenia sa zakladajú na pravde. Faktúru č. 10/2010 zo dňa 18.10.2010 na sumu 2374,60 eur a faktúru č. 11/2010 zo dňa 18.10.2010 na sumu 5551,83 eur vystavil na základe vykonaných prác. Taktiež vystavil príjmové doklady na sumu 7926,43 eur  a uvedenú sumu prevzal od pracovníka spoločnostXXXXX Nakoľko na úhradu dane z príjmu nemal dostatočné prostriedky, tento príjem zatajil. 

Počas vyšetrovania bol za Daňový úrad Prešov v procesnom postavení svedka poškodeného vypočutý XXXXX, ktorý uviedol, že na základe vykonanej daňovej kontroly za zdaňovacie obdobie roku 2010, bolo zistené, že daňový subjekt nepriznal zdaniteľné príjmy vo výške 7926,43 eur, od spoločnosti XXXXX spol. s r.o. za odberateľské faktúry č. 11/2010 a č. 10/2010. Základ dane priznaný daňovým subjektom bol 1951,- eur, z čoho bola vlastná priznaná daňová povinnosť vo výške 0,00 eur, pričom vykonanou daňovou kontrolou bol zistený základ dane vo výške 9877,44 eur a daňová povinnosť vo výške 1111,82 eur. 

Súčasťou vyšetrovacieho spisu je aj vyjadrenie Daňového úradu Prešov, pobočka XXXXX zo dňa 19.7.2013, ktorým je preukázané, že daňový subjekt XXXXX, IČO: XXXXX uhradil dorubenú daň z príjmov fyzickej osoby za zdaňovacie obdobie roku 2010. 

Lustráciou v príslušných registroch bolo zistené, že obvinený XXXXX nebol za obdobný čin v predchádzajúcich dvadsiatich štyroch mesiacoch postihnutý a ani trestné stíhanie za obdobný čin nebolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu.

Preštudovanie vyšetrovacieho spisu na Okresnom riaditeľstve Policajného zboru v Poprade, Odbore kriminálnej polície sa uskutočnilo dňa 24.7.2013. Z uvedeného vyplýva, že obvinený ešte pred skončením vyšetrovania a oboznámením sa s jeho výsledkami dodatočne zaplatil splatnú daň. 

Prečinu skrátenia dane a poistného podľa § 276 ods. 1 Trestného zákona sa dopustí ten, kto v malom rozsahu skráti daň, poistné na sociálne poistenie, verejné zdravotné poistenie alebo príspevok na starobné dôchodkové sporenie.

Podľa § 125 ods. 1 Trestného zákona škodou malou sa rozumie škoda prevyšujúca sumu 266 eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu.

Podľa § 215 ods.1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods. 1 písm. e) Trestného zákona trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 86 ods. 2 Trestného zákona Trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Podľa § 2 ods. 1 Trestného zákona trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší. 

	Ustanovenie § 86 ods. 1 Trestného zákona, účinného do 01. 01. 2013, neobsahovalo možnosť uplatnenia účinnej ľútosti vo vzťahu k trestnému činu skrátenia dane a poistného podľa § 276 Trestného zákona. Po tomto dátume platí vyššie citovaná úprava, ktorá taký postup umožňuje. Na základe uvedenej právnej úvahy bol skutok, pre ktorý sa trestné stíhanie vedie, právne posudzovaný podľa Trestného zákona, účinného k 01.01.2013.

Zo zabezpečených dôkazov vyplýva, že predmetný skutok, tak ako bol ustálený v priebehu vyšetrovania, sa stal, vykazuje znaky trestného činu a tento spáchal obvinený. Pretože však v rozhodovanej veci nastala právna skutočnosť, a to zaplatenie dane v celom rozsahu pred tým, ako sa obvinený mohol oboznámiť s výsledkami vyšetrovania a neboli naplnené podmienky vylučujúce zánik trestnosti, bolo na mieste rozhodnúť tak, ako je to uvedené vo výroku tohto uznesenia a trestné stíhanie zastaviť postupom podľa § 215 ods. 1 písm. h/ Trestného poriadku s poukazom na § 86 ods. 1 písm. e) Trestého zákona. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Tomáš Gerbery
prokurátor